Maatietopalvelu

Kyselyvastaus

**Asiakirjan tunnus:** KT1023

**Päivämäärä**: 7.3.2025

**Julkisuus:** Julkinen

**Liberia / Islamista luopuneet ja/tai kristinuskoon kääntyneet**

**Liberia / Apostates from Islam and/or converts to Christianity**

Kysymykset

1. Mikä on islamista luopuneiden ja/tai kristinuskoon kääntyneiden asema Liberiassa?
2. Kohdistuuko islamista luopuneisiin ja/tai kristinuskoon kääntyneisiin oikeudenloukkauksia valtion, yhteisön tai perheen/suvun taholta?
3. Onko islamista luopuneen ja/tai kristinuskoon kääntyneen mahdollista saada viranomaisilta suojelua yksityishenkilöä vastaan?

Questions

1. What is the situation of people in Liberia who have renounced Islam or converted to Christianity?
2. Are people who have renounced Islam or converted to Christianity subjected to rights infringements by the state, society or the family?
3. Is official state protection against an individual person available for people who have renounced Islam or converted to Christianity?

1. Mikä on islamista luopuneiden ja/tai kristinuskoon kääntyneiden asema Liberiassa?

Saatavilla olevista lähteistä löytyy hyvin rajallisesti tietoa islamista luopuneiden tai kristinuskoon kääntyneiden asemasta, joten tässä vastauksessa käsitellään uskonnonvapautta Liberiassa myös yleisellä tasolla.

Liberian väestöstä arviolta 84,9 % on kristittyjä, 12 % muslimeja, 2,6 % uskonnottomia ja 0,5 % ”perinteisten” uskontojen harjoittajia.[[1]](#footnote-1) Yhdysvaltain ulkoasiainministeriön (USDOS) vuotta 2023 käsittelevän uskonnonvapausraportin mukaan maassa asuvat muslimit ovat itse sitä mieltä, että heidän osuutensa maan väestöstä on noin 20 %. Kristityt ja mandingo- sekä fulani-kansaan kuuluvat muslimit asuvat eri puolilla maata, kun taas vai-kansaan kuuluvat muslimit asuvat pääasiassa Grand Cape Mountin läänissä[[2]](#footnote-2) maan länsiosassa. Moni kansalainen yhdistelee elämänkatsomuksessaan oppeja sekä valtauskonnoista että ns. perinteisistä uskonnoista.[[3]](#footnote-3)

Liberian perustuslaki erottaa valtion ja uskonnon ja takaa kaikille uskonnonvapauden, paitsi silloin, kun siitä on haittaa yleiselle turvallisuudelle, järjestykselle, moraalille, terveydelle tai muiden ihmisoikeuksille.[[4]](#footnote-4) Liberiassa on toiminut 1990-luvun alusta lähtien muslimien ja kristittyjen muodostama koalitio *Inter-Religious Council of Liberia* (IRCL), jolla oli merkittävä rooli Liberian rauhanprosessissa.[[5]](#footnote-5) Rauhansopimuksen[[6]](#footnote-6) jälkeen IRCL:n tehtäviin on kuulunut esimerkiksi uskonnollisen suvaitsevaisuuden ja eri uskontokuntien rauhanomaisen yhteiselon edistäminen, humanitaarinen työ, konfliktien ratkaiseminen ja ihmisoikeuksien puolustaminen.[[7]](#footnote-7) Vuonna 2024 julkaistujen mediauutisten perusteella IRCL ja siihen kuuluvat yhdistykset (kuten Liberian kirkkoneuvosto eli *Liberian Council of Churches*) osallistuvat viranomaisten ohella esimerkiksi kaduilla tapahtuvien levottomuuksien sammuttamiseen ja poliittisten kriisien ratkaisemiseen.[[8]](#footnote-8)

Minority Rights Group -järjestön mukaan mandingo-kansaan kuuluvat muslimit ovat historian saatossa siirtyneet Liberiaan Guinean alueelta, ja heidät on historiallisesti nähty sekä Liberian amerikkalaisliberialaisen hallinnon että muiden väestönryhmien toimesta ulkopuolisina.[[9]](#footnote-9) Liberian sisällissodat horjuttivat uskontojen välistä rauhanomaisen rinnakkaiselon historiaa, kun pääasiassa muslimien muodostamat etniset ryhmät, kuten mandingot, joutuivat konfliktiin pääasiassa kristittyjen etnisten yhteisöjen kanssa. Moskeijoita ja kirkkoja joutui sodan aikana toisinaan hyökkäysten kohteeksi. Vihollisuuksien virallisen päättymisen jälkeen vuonna 2004 puhjennut maakiista kärjistyi kristittyjen ja muslimien väliseksi konfliktiksi ja johti mellakoihin.[[10]](#footnote-10)

Liberiassa lokakuussa 2023 järjestettyjen yleisvaalien yhteydessä jotkut kristityt ehdokkaat vaativat kristinuskon säätämistä Liberian valtionuskonnoksi, kun taas osa muslimiehdokkaista vaati islamilaisten juhlapyhien tunnustamista kansallisiksi juhlapyhiksi. Islamilaiset johtajat pyysivät kuitenkin kansalaisilta malttia äänestyspäätöksissään ja kehottivat kansalaisia pysymään rauhallisina, vaikka jotkut kristityt ehdokkaat vaativatkin kristinuskon säätämistä valtionuskonnoksi. Myös Liberian silloinen presidentti George Weah[[11]](#footnote-11) korosti vaalien aikana uskonnollisen suvaitsevaisuuden tärkeyttä Liberian sisäisen rauhan säilymiselle.[[12]](#footnote-12) Uskonnolliset johtajat ovat myös toivoneet, että hallinto ottaisi uskonnollisia yhdistyksiä proaktiivisemmin mukaan sosiaalisten ongelmien ratkaisemiseen. Lisäksi uskonnolliset yhdistykset ovat olleet yleisesti ottaen halukkaita edistämään yhteiskunnallista dialogia ja toimimaan sovittelijoina erilaisissa yhteiskunnallisissa ristiriitatilanteissa.[[13]](#footnote-13)

Bertelsmann Stiftung -säätiön mukaan uskonnollisilla opeilla ei ole paljoakaan vaikutusvaltaa Liberian politiikassa. Kristilliset arvot kuitenkin dominoivat liberialaisessa yhteiskunnassa, ja monella poliitikolla (ml. presidentillä) on erilaisia rooleja uskonnollisissa yhteisöissä. Muslimeilla on ollut vaikeuksia saada julkisia rooleja maassa, ja Liberian ”kristillisen ilmapiirin” vuoksi moni ei-kristitty kokee tulevansa jossain määrin syrjityksi.[[14]](#footnote-14) Liberian lakiuudistuskomission entisen puheenjohtajan Jallah A. Barbun vuonna 2012 julkaiseman katsauksen perusteella juuri kristinuskolla on ollut suuri vaikutus Liberian valtiolle. Liberia itsenäistyi yhdysvaltalaisesta kristillisestä American Colonization Societystä vuonna 1847. Vielä Liberian sisällissotien aikaan kristilliset perinteet dominoivat vahvasti liberialaisessa yhteiskunnassa, mutta sotien jälkeen suvaitsevaisuus ja avoimuus eri uskontoja kohtaan alkoi kasvaa.[[15]](#footnote-15)

Julkisten koulujen opetussuunnitelmaan kuuluu Liberiassa tunnustuksetonta uskonnonopetusta ja moraalikasvatusta, jossa tutustutaan eri uskontoihin ja niiden historiaan.[[16]](#footnote-16) Liberiassa asuvat muslimit ovat tuoneet esille, että hallitus suosii valtiontukien jakamisessa kristillisiin järjestöihin yhdistettyjä kouluja, mutta hallinnon mukaan näitä tukia jaetaan tarveperusteisesti.[[17]](#footnote-17)

Yleisafrikkalaisen Afrobarometer-kyselytutkimusverkoston vuosina 2019–2021 toteuttamassa kyselytutkimuksessa suurin osa kyselyyn vastanneista (77 %) kertoi, etteivät muut liberialaiset ole koskaan kohdelleet heitä epäreilusti uskonnon perusteella. 17,5 % kertoi näin tapahtuneen kerran tai kaksi kertaa, ja 5,5 % kertoi näin tapahtuneen useita kertoja. 84,8 % kyselyyn vastanneista oli sitä mieltä, että liberialaisten välillä on enemmän yhdistäviä kuin erottavia tekijöitä. 8,1 % oli sitä mieltä, etteivät he pitäisi siitä, jos toisen uskonnon edustaja asuisi heidän kanssaan samassa naapurustossa. 58,4 % kertoi puolestaan, että pitäisi siitä ”paljon”.[[18]](#footnote-18)

Yksi Liberian tunnetuimmista sotaherroista ja poliittisista hahmoista, Prince Johnson, kääntyi kristinuskoon ollessaan maanpaossa Nigeriassa Liberian ensimmäisen sisällissodan jälkeen.[[19]](#footnote-19) Justice Info -sivuston mukaan Johnsonin kristinuskoon kääntyminen vaikutti positiivisesti siihen, että hän pystyi uskottelemaan kansalle katuvansa väkivaltaisia tekojaan Liberian sisällissodan aikana ja keräämään uskottavuutta sodanjälkeistä poliittista uraansa varten.[[20]](#footnote-20)

2. Kohdistuuko islamista luopuneisiin ja/tai kristinuskoon kääntyneisiin oikeudenloukkauksia valtion, yhteisön tai perheen/suvun taholta?

Merkittävistä ihmisoikeuslähteistä ei löydy tietoa siitä, että islamista luopuneisiin tai kristinuskoon kääntyneisiin henkilöihin kohdistuisi systemaattisesti oikeudenloukkauksia valtion, yhteisön tai lähipiirin taholta. Useat uskonnolliset yhteisöt ovat kuitenkin ilmaisseet huolensa siitä, että heidän jäseniään on pakkovärvätty salaisiin poro– ja sande-yhteisöihin.[[21]](#footnote-21) Bertelsmann Stiftung -järjestön mukaan salaiset yhteisöt ovat joutuneet turvautumaan entistä enemmän pakkorekrytointeihin, sillä heidän suosionsa on hiipunut mm. siksi, että heidän harjoittamansa sukupuolielinten silvonta (FGM/C / *female genital mutilation/cutting*) tuomitaan yhä laajemmin.[[22]](#footnote-22) Ko. yhteisöjä on käsitelty Maahanmuuttoviraston maatietopalvelun 28.10.2021 julkaisemassa kyselyvastauksessa.[[23]](#footnote-23) Myös Sveitsin pakolaisapu (SFH) on julkaissut 6.8.2024 salaisia yhteisöjä käsittelevän kyselyvastauksen.[[24]](#footnote-24)

USDOS:in vuotta 2022 käsittelevässä uskonnonvapausraportissa kerrotaan, että Independent Probe -sanomalehdessä julkaistun uutisen mukaan poro-yhteisö oli siepannut erään kristityn miehen viikoksi. Mies kuitenkin vapautettiin kirkon vaatimuksesta, ja poro-yhteisö pyysi kirkolta anteeksi sitä, että he yrittivät pakottaa miehen jäsenekseen. USDOS:illa olevien tietojen mukaan kyseinen mies oli neljäs poro-yhteisön sieppaama henkilö samasta, United Liberia Inland -kirkosta.[[25]](#footnote-25)

Liberian lakiuudistuskomission entisen johtajan Jallah A. Barbun vuonna 2012 julkaiseman katsauksen mukaan Liberiassa on vallinnut uskontoon liittyviä ”hiljaisia konflikteja”. Näillä konflikteilla hän viittaa ensinnäkin siihen, että Liberiassa pidetään yleisesti hyväksyttynä kuulua joko kristinuskoon tai islamiin, mutta ”perinteisiä” afrikkalaisperäisiä uskontoja on saatettu kavahtaa. Toisekseen myös saman uskontokunnan sisällä on saattanut olla ”hiljaisia konflikteja”: esimerkiksi kristillisten kirkkojen välillä on ollut erimielisyyttä siitä, mitä on todellinen kristinusko ja kuka on todellinen kristitty.[[26]](#footnote-26)

Bertelsmann Stiftung -säätiön mukaan Liberian sisällissodat jättivät tietynlaisen luottamuspulan yhteiskuntaan. Ihmiset eivät yleisesti ottaen luota oman yhteisön, suvun tai uskonnollisen ryhmän ulkopuolisiin ihmisiin. Myös liberialaiset kansantarut varoittavat luottamasta ulkopuolisiin ihmisiin.[[27]](#footnote-27) Säätiön mukaan uskonnollisten yhteisöjen välillä vallitsee polarisaatiota, joka on osaltaan lisännyt väkivallan ja rikollisuuden esiintyvyyttä maassa.[[28]](#footnote-28) Sosioekonominen eriarvoisuus on Liberiassa suurta, ja valtaosalle väestöstä sukulaisten ja yhteisön tuki on pääasiallinen keino selviytyä erilaisista vaikeuksista.[[29]](#footnote-29) Minority Rights Group -järjestön mukaan uskonnolliset konfliktit ovat kuitenkin verrattain uusi ilmiö maassa, ja perinteisesti etniset konfliktit ovat olleet paljon suuremmassa roolissa yhteiskunnassa. Erityistä eripuraa kristittyjen ja muslimien välille ovat herättäneet viime vuosina yleistyneet vaatimukset tehdä kristinuskosta Liberian valtionuskonto.[[30]](#footnote-30)

Front Page Africa -mediasivustolla 13.3.2019 julkaistussa artikkelissa kerrotaan eräästä 21-vuotiaasta miehestä, joka joutui pakenemaan Liberiasta käännyttyään kristityksi. Mies oli saanut tuntemattomilta ihmisiltä uhkauksia ja hänen talonsa oli poltettu. Artikkelissa haastateltu anonyymi muslimilähde kertoo, että usein kristinuskoon kääntyneen henkilön konservatiiviset islaminuskoiset sukulaiset saattavat syrjiä ja hyljeksiä islamista luopunutta perheenjäsentä. Erityisesti henkilön omat vanhemmat sekä ikääntyneemmät sukulaiset saattavat tuomita islamista luopumisen ja jopa hylätä perheenjäsenensä sen vuoksi. Artikkelin mukaan kristityt ja muslimit ovat kuitenkin harjoittaneet vuosien ajan rauhanomaista yhteiseloa maassa.[[31]](#footnote-31)

Vainottuja kristittyjä puolustavan International Christian Concern -järjestön sivuilla vuonna 2016 julkaistussa, alun perin Voice of the Martyrs -järjestön julkaiseman artikkelin mukaan kristinuskoon kääntyneet henkilöt saattavat kohdata Liberiassa syrjintää ja oikeudenloukkauksia lähipiirinsä taholta. Järjestö kertoo saaneensa tietoa 17 henkilöstä, jotka olivat islamista luopumisen jälkeen joutuneet omien perheidensä suorittamien oikeudenloukkausten, kuten uhkailun ja fyysisen väkivallan uhreiksi.[[32]](#footnote-32)

Joissakin media-artikkeleissa kerrotaan kristittyihin kohdistetusta tai kristittyjen keskinäisestä väkivallasta, mutta lähteistä ei tule ilmi, että kyse olisi nimenomaan uskonnollisista motiiveista. Independent Probe -uutissivustolla 3.3.2025 julkaistussa artikkelissa kerrotaan, että United Methodist -kirkon jäsenten välille oli puhjennut väkivaltaisuuksia, joihin poliisi oli vastannut voimalla. Liberian kirkkoneuvosto tuomitsi poliisin ”ylimitoitetun voimankäytön”, mutta myös kristittyjen ”epäkristillisen” toiminnan.[[33]](#footnote-33) The Guardian -uutismedian 20.1.2022 julkaisemassa artikkelissa puolestaan kerrotaan, että 29 ihmistä oli saanut surmansa, kun jengit olivat hyökänneet kristilliseen seremoniaan pääkaupunki Monroviassa. Artikkelissa ei kuitenkaan todeta, että hyökkäyksessä olisi ollut uskonnollinen motiivi, vaan todetaan yleisellä tasolla, että jengiväkivalta on lisääntynyt.[[34]](#footnote-34)

Afrikan mantereeseen liittyvää tietoa julkaisevan Afro Discovery -sivuston mukaan uskonnolliset konfliktit ja jännitteet ovat yleisiä Liberian uskonnollisesti monimuotoisessa yhteiskunnassa. Sivuston mukaan Liberiassa esiintyy myös uskonnollista syrjintää.[[35]](#footnote-35)

3. Onko islamista luopuneen ja/tai kristinuskoon kääntyneen mahdollista saada viranomaisilta suojelua yksityishenkilöä vastaan?

Saatavilla olevista lähteistä ei löydy tietoa siitä, että islamista luopuneita tai kristinuskoon kääntyneitä syrjittäisiin viranomaissuojelun suhteen. Esimerkiksi Bertelsmann Stiftung -säätiön mukaan oikeuden saatavuutta Liberiassa vaikeuttavat mm. oikeusprosessien liian korkeat kustannukset. Lisäksi kristittyjen valta-asema vaikuttaa negatiivisesti muslimien tasa-arvoisiin mahdollisuuksiin saada oikeutta.[[36]](#footnote-36) Freedom House -järjestön mukaan muslimit, tietyt (nimeltä mainitsemattomat) etniset ryhmät sekä HLBTIQ-vähemmistöihin kuuluvat henkilöt saattavat kokea syrjintää oikeusprosesseissa. Oikeutta oikeudenmukaiseen oikeudenkäyntiin noudatetaan huonosti, ja oikeuden päätöksiä pidetään usein ennakkoon päätettyinä.[[37]](#footnote-37) Afrobarometerin vuosina 2019–2021 toteuttaman kyselytutkimuksen mukaan 14 % liberialaisista oli sitä mieltä, että heidän uskontokuntaansa kuuluvia ihmisiä kohdellaan ”joskus” epäreilusti hallituksen toimesta. 83,9 % vastasi, ettei hallinto ole koskaan kohdellut heitä epäreilusti uskonnon perusteella, kun taas 0,6 % totesi, että heidän uskontokuntaansa kuuluvia ihmisiä kohdellaan ”usein” epäreilusti.[[38]](#footnote-38)

USDOS:in vuotta 2023 käsittelevän ihmisoikeusraportin mukaan Liberian viranomaiset ovat joskus käyttäneet fyysistä väkivaltaa rauhanomaisia siviilejä vastaan, mukaan lukien silloin, kun ko. henkilöt ovat yrittäneet saada viranomaisilta suojelua.[[39]](#footnote-39) Lisäksi poliisin kerrotaan joskus jättävän huomiotta HLBTIQ-vähemmistöjen tekemät ilmoitukset, mutta uskonnollisista syistä johtuvaa syrjintää ei mainita.[[40]](#footnote-40) Aktivistien mukaan myös HLBTIQ-vähemmistöjen kohtelu ja suojelu on parantunut sen jälkeen, kun poliisi on saanut lisäkoulutusta.[[41]](#footnote-41) Kansainvälisen järjestäytyneen rikollisuuden vastaisen GI-TOC -järjestön mukaan esimerkiksi todistajansuojeluohjelmat ovat Liberiassa usein lyhytaikaisia ja rajoitettuja.[[42]](#footnote-42)

Yleisesti ottaen Liberian oikeusjärjestelmä kärsii korruptiosta ja tehottomuudesta.[[43]](#footnote-43) Oikeusjärjestelmässä saatetaan vaatia lahjuksia ja sekä poliisi että oikeuden tuomarit saattavat pyytää erilaisia maksuja kaikenlaisista oikeusprosesseihin liittyvistä rutiinitoimenpiteistä. Rikosilmoituksen tehneen henkilön kyvyttömyys maksaa erinäisiä oikeuskuluja saattaa usein johtaa siihen, että epäillyt päästetään vapaaksi lyhyen esitutkintavankeuden päätteeksi. Viralliseen oikeusjärjestelmään liittyvien pullonkaulojen vuoksi paikalliset yhteisöt saattavat ratkaista rikostapauksia omilla menetelmillään, jotka eivät noudata Liberian lainsäädäntöä tai yleisiä ihmisoikeusperiaatteita.[[44]](#footnote-44) Oikeusjärjestelmä kärsii myös yleisestä resurssien puutteesta, eikä Liberiassa ole tarjolla kattavia oikeusapupalveluita. Myös nämä tekijät ovat edistäneet lahjonnan yleistymistä ja sitä, että jopa vakavista rikoksista epäiltyjä vapautetaan ilman tutkintaa (toisaalta epäiltyjä saatetaan myös pitää esitutkintavankeudessa kohtuuttoman pitkiä aikoja).[[45]](#footnote-45)

Saatavilla olevista lähteistä löytyy hyvin rajallisesti tietoa yksityishenkilöä vastaan tarjottavasta viranomaissuojelusta. Liberian rikoslaissa ”häirintä” luokitellaan toisen asteen rikkomukseksi ja ”uhkailu” ensimmäisen asteen rikkomukseksi.[[46]](#footnote-46) Toisen asteen rikkomuksesta voidaan määrätä maksimissaan kolme kuukautta vankeutta ja ensimmäisen asteen rikkomuksesta maksimissaan vuosi vankeutta. Jos henkilö syyllistyy viiden vuoden sisällä vähintään kolme kertaa toisen asteen rikkomukseen, hänen tuomionsa voidaan nostaa ensimmäisen asteen rikkomukseksi, jos oikeus katsoo, että se on tarpeen yleisen turvallisuuden vuoksi. Mikäli henkilö syyllistyy ensimmäisen asteen rikkomukseen vähintään kolmesti viiden vuoden aikana, voidaan tuomion vakavuusaste nostaa kolmannen asteen rikokseksi, jos se on tarpeen yleisen turvallisuuden vuoksi. Kolmannen asteen rikoksesta myönnettävä maksimirangaistus on kolme vuotta vankeutta.[[47]](#footnote-47) Koti- ja lähisuhdeväkivaltaa käsittelevässä säädöksessä mainitaan mahdollisuus lähestymiskiellon asettamiseen perheväkivaltatapauksissa, mutta lähestymiskiellon mahdollista kestoa ei kerrota.[[48]](#footnote-48) Perheväkivallaksi luokitellaan myös perheenjäsenten suorittama häirintä, liikkumisen rajoittaminen tai muu kontrolloiva tai väkivaltainen käytös, joka uhkaa henkilön turvallisuutta.[[49]](#footnote-49)

Kansainvälisen oikeusapukonsortion (ILAC / *International Legal Assistance Consortium*) mukaan Liberiassa on kaksoisoikeusjärjestelmä, eli se jakautuu pääasiassa kaupungissa toimivaan viralliseen oikeuslaitokseen ja pääosin maaseudulla sovellettavaan tapaoikeuteen.[[50]](#footnote-50) Erityisesti maaseudulla tietyt asiat, kuten perhelainsäädäntöön sisältyvät asiat, maakiistat ja ns. pienemmät rikokset voidaan ratkaista tapaoikeudellisesti. Sen sijaan vakavat rikokset, kuten raiskaukset ja murhat, kuuluvat virallisen oikeusjärjestelmän ratkaistaviksi. Maaseudulla virallisen oikeusjärjestelmän saavutettavuus on kuitenkin heikkoa.[[51]](#footnote-51) Lisäksi myös virallinen oikeusjärjestelmä on nähty usein niin tehottomana, että se on johtanut oikeuslaitoksiin ja poliiseihin kohdistettuun joukkoväkivaltaan. Vakavistakin rikoksista syytettyjä saatetaan rankaista paikallisen yhteisön toimesta sen sijaan, että henkilö vietäisiin oikeuteen.[[52]](#footnote-52)

Maailmanpankin vuonna 2023 julkaisema raportti oikeuden saatavuudesta Liberiassa toteaa, että suurin osa väestöstä suosii tapaoikeutta virallisen järjestelmän sijaan, koska virallisia oikeusprosesseja pidetään hitaina, kalliina ja epäreiluina. Oikeuden saatavuus on erityisen heikkoa naisille, vähemmistöille sekä köyhyydessä eläville ihmisille. Lisäksi Liberia ei säännöllisesti julkaise lakeja, säädöksiä tai tuomioita missään, mikä luo oikeusprosesseihin monitulkintaisuutta ja epäsäännöllisyyttä ja avaa oven väärinkäytöksille.[[53]](#footnote-53) Liberiassa kenttätyötä tehneen tutkijan Ilmari Käihkön vuonna 2019 julkaiseman tutkimuksen mukaan vakavat rikokset tulisi Liberian oikeusjärjestelmän käytäntöjen mukaisesti viedä virallisen oikeuslaitoksen ratkaistaviksi, mutta lievempiä yhteisöllisiä kiistoja ratkotaan tapaoikeudellisesti paikallisten johtajien toimesta. Maaseudulla salaiset poro- ja sande-yhteisöt ovat usein vastuussa paikallisten kiistojen ratkaisemisesta ja toimivat käytännössä poliisin tai oikeustalon kaltaisessa roolissa. Paikalliset viranomaiset saattavat jopa pelätä salaisia yhteisöjä, mikä johtaa usein rankaisemattomuuden kulttuuriin. Liberian sisällissota vahingoitti kuitenkin salaisten yhteisöjen legitimiteettiä, eikä niiden merkitys tai suhde laajempaan yhteiskuntaan ole enää yksiselitteinen.[[54]](#footnote-54)

USDOS:in ihmiskaupparaportin (tarkastelujakso 4/2023–3/2024) mukaan ministeriöt ylläpitävät turvakoteja tai muita suojia esimerkiksi ihmiskaupan ja SGBV-väkivallan (*sexual and gender-based violence*) uhreille sekä kaltoinkohdelluille lapsille. Joskus rikoksen uhriksi joutuneille lapsille tarkoitettuihin turvakoteihin otetaan myös aikuisia. Hallinto tekee myös yhteistyötä suojia ylläpitävien järjestöjen kanssa. Turvakotien resurssit ovat kuitenkin heikot, eivätkä ne ole aina pystyneet suojelemaan uhrien henkilöllisyyttä. Ko. tarkastelujaksolla maan hallinto ei tehnyt erityisiä lisätoimenpiteitä parantaakseen ihmiskaupan uhrien suojelua, ja yhä harvempi uhri sai apua. Hallinnolla oli kuitenkin teoriassa kyky tarjota ainakin ihmiskaupan uhreille viranomaissuojelua ja oikeusapua.[[55]](#footnote-55)

YK:n alaisen naisiin kohdistuvan väkivallan vastaisen Spotlight Initiative -hankkeen tuottaman raportin mukaan arviolta 22 558 henkilöä (7 479 naista, 11 342 tyttöä, 1 235 miestä ja 2 502 poikaa) sai monialaisia terveydenhuolto-, psykososiaalisia, oikeudellisia ja suojelupalveluja Liberiassa vuonna 2022. Raportissa keskitytään kuitenkin erityisesti sukupuolittuneeseen väkivaltaan, eikä siinä kerrota tarkemmin, millaista uhkaa edellä mainitut henkilöt ovat kokeneet.[[56]](#footnote-56)

Lähteet

28 Too Many 2019. *Country Profile. FGM in Liberia.* [https://www.fgmcri.org/media/uploads/Country%20Research%20and%20Resources/Liberia/liberia\_country\_profile\_v2\_(september\_2019)a.pdf](https://www.fgmcri.org/media/uploads/Country%20Research%20and%20Resources/Liberia/liberia_country_profile_v2_%28september_2019%29a.pdf) (käyty 7.3.2025).

Afro Discovery

14.3.2024. *Religious Diversity in Liberia: Exploring Faith Traditions And Practices.* <https://afrodiscovery.com/country/liberia/liberia-religion/religious-diversity-in-liberia-exploring-faith-traditions-and-practices/> (käyty 5.3.2025).

[päiväämätön]. *About us.* <https://www.afrodiscovery.com/about-us/> (käyty 5.3.2025).

Afrobarometer 2021. *Summary of results. Afrobarometer Round 8 Survey in Liberia, 2021.* <https://www.afrobarometer.org/wp-content/uploads/2022/02/summary_of_results-liberia_r8_final-11aug21_0.pdf> (käyty 7.3.2025).

Law Reform Commission of Liberia / Barbu, Jallah 10/2012. *Liberia’s Religious Democracy and Hidden Conflicts.* <https://cdn-legacy.iclrs.org/content/events/26/511.pdf>(käyty 5.3.2025).

BBC (British Broadcasting Corporation) / Garzeawu, Moses Kollie & Chothia, Farouk 22.1.2024. *Joseph Boakai: Liberia's new president takes on tough challenge.* <https://www.bbc.com/news/world-africa-67995793> (käyty 5.3.2025).

Bertelsmann Stiftung 2024. *BTI 2024 Country Report. Liberia.* <https://bti-project.org/fileadmin/api/content/en/downloads/reports/country_report_2024_LBR.pdf> (käyty 27.2.2025).

CIA (Central Intelligence Agency) World Factbook 12.2.2025. *Liberia. Country Factsheet.* <https://www.cia.gov/the-world-factbook/countries/liberia/factsheets/#people-and-society> (käyty 27.2.2025).

CJA (Center for Justice and Accountability) [päiväämätön]. *Liberia.* <https://cja.org/where-we-work/liberia/> (käyty 5.3.2025).

The East African 5.12.2024. *Prince Johnson, Liberian warlord who became politician.* <https://www.theeastafrican.co.ke/tea/news/west-africa/prince-john-liberian-warlord-who-became-politician-dies-4845948> (käyty 5.3.2025).

Freedom House 2024. *Freedom in the world 2024. Liberia.* <https://freedomhouse.org/country/liberia/freedom-world/2024> (käyty 27.2.2025).

Front Page Africa 13.3.2019. *Liberia: Man, 21, Suffers ‘Religious Persecution’ for Joining Christianity’.* <https://frontpageafricaonline.com/news/liberia-man-21-suffers-religious-persecution-for-joining-christianity/> (käyty 27.2.2025).

GI-TOC (Global Initiative Against Transnational Organized Crime) 2023. *Africa Organized Crime Index 2023. Liberia.* <https://africa.ocindex.net/assets/downloads/2023/english/ocindex_summary_liberia.pdf> (käyty 3.3.2025).

The Guardian 20.1.2022. *Dozens of worshippers die in crush at Christian prayer meeting in Liberia.* <https://www.theguardian.com/world/2022/jan/20/liberia-dozens-killed-after-crush-at-christian-ceremony-in-monrovia> (käyty 5.3.2025).

ILAC (International Legal Aid Consortium) / Bonde, Karolina & Williams, Rhodri 10/2019. *ILAC Rule of Law Assessment Report: Still Looking for Justice Customary Law, the Courts and Access to Justice in Liberia.* <https://newilac.wpengine.com/wp-content/uploads/2019/11/StillLookingForJusticeinLiberia-2-1.pdf> (käyty 28.2.2025).

Independent Probe News 3.3.2025. *Liberia Council of Churches Calls for Peaceful Resolution in UMC Crisis.* <https://independentprobenews.com/liberia-council-of-churches-calls-for-peaceful-resolution-in-umc-crisis/> (käyty 5.3.2025).

International Christian Concern 11.2.2016. *Liberia: New Believers Facing Persecution.* <https://www.persecution.org/2016/11/02/liberia-new-believers-facing-persecution/> (käyty 28.2.2025).

Justice Info / Weah, Aaron 16.12.2024. *Prince Y. Johnson: The Great Escape.* <https://www.justiceinfo.net/en/139492-prince-y-johnson-great-escape.html> (käyty 5.3.2025).

Käihkö, Ilmari 2019. ”On Liberian secret societies and conflict resolution”. *Nordic Journal of African Studies*, vol. 28, no. 1, s. 1–20. <https://www.njas.fi/njas/article/view/404/362> (käyty 28.2.2025).

The Liberian Investigator 31.10.2024. *Liberia Council of Churches Steps in to Mediate House Leadership Crisis.* <https://liberianinvestigator.com/news/liberia-council-of-churches-steps-in-to-mediate-house-leadership-crisis/> (käyty 4.3.2025).

Liberian Observer 27.8.2024. *Inter-Religious Council Condemns Violence at CDC Headquarters.* <https://www.liberianobserver.com/news/inter-religious-council-condemns-violence-at-cdc-headquarters/article_5122ef28-6433-11ef-b06c-6f6221c7dfdf.html> (käyty 4.3.2025).

Maahanmuuttovirasto / maatietopalvelu 28.10.2021. *Liberia / Naisten ympärileikkaus, naisten salaseurat, viranomaissuojelu, sande, zoe, golat, mandet, mendet* [kyselyvastaus]. Saatavilla: Tellus-maatietokannassa. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/8af523a0-2200-4a09-abe1-e8f83e8d362c> (käyty 27.2.2025).

MRG (Minority Rights Group) 6/2020. *Liberia.* <https://minorityrights.org/country/liberia/> (käyty 27.2.2025).

OHCHR (United Nations Office of the High Commissioner of Human Rights) 3/2022. *Evaluation of the project “Strengthening the Capacity of the Independent National Commission on Human Rights in Liberia”. Final Evaluation Report.* <https://www.ohchr.org/sites/default/files/2022-06/Evaluation-of-the-project-Strengthening-the-Capacity-of-the-Independent-National-Commission-on-HR-Liberia.pdf> (käyty 28.2.2025).

Peace Insight 8/2016. *Inter-Religious Council of Liberia (IRCL-RfP).* <https://www.peaceinsight.org/en/organisations/inter-religious-council-of-liberia/?location=liberia&theme> (käyty 4.3.2025).

RFP (Religions for Peace) [päiväämätön]. *Interreligious Council of Liberia Lays the Groundwork for Peace.* <https://www.rfp.org/interreligious-council-of-liberia-lays-the-groundwork-for-peace/> (käyty 4.3.2025).

Republic of Liberia

13.8.2019. *The Domestic Violence Act of 2019.* <https://liblaw.org/wp-content/uploads/2023/11/Domestic-Vioence-Law.pdf> (käyty 28.2.2025).

19.7.1976. *Penal Law - Title 26 - Liberian Code of Laws Revised.* <https://www.rightofassembly.info/assets/downloads/1978_Penal_Law_of_Liberia.pdf> (käyty 28.2.2025).

SFH (Schweizerische Flüchtlingshilfe, ransk. OSAR / Organisation suisse d’aide aux réfugiés) 6.8.2024. *Libéria : les sociétés secrètes* [kyselyvastaus]. Saatavilla ECOI-tietokannassa: <https://www.ecoi.net/en/file/local/2114935/240806_LIB_societes_secretes.pdf> (käyty 6.3.2025). [Alkuperäinen linkki ei toiminut tätä kyselyvastausta tehdessä: <https://www.fluechtlingshilfe.ch/fileadmin/user_upload/Publikationen/Herkunftslaenderberichte/Afrika/240806_LIB_societes_secretes.pdf>]

Spotlight Initiative 2023. *Liberia/Africa.* *Annual Narrative Programme Report.* <https://mptf.undp.org/sites/default/files/documents/2023-09/spotlight_initiative_liberia_annual_report_2022.pdf> (käyty 28.2.2025).

USDOS (United States Department of State)

26.6.2024. *Liberia 2023 International Religious Freedom Report.* <https://www.state.gov/wp-content/uploads/2024/04/547499-LIBERIA-2023-INTERNATIONAL-RELIGIOUS-FREEDOM-REPORT.pdf> (käyty 27.2.2025).

24.6.2024. *2024 Trafficking in Persons Report: Liberia.* <https://www.state.gov/reports/2024-trafficking-in-persons-report/liberia/> (käyty 27.2.2025).

23.4.2024. *Liberia 2023 Human Rights Report.* <https://www.state.gov/wp-content/uploads/2024/03/528267_LIBERIA-2023-HUMAN-RIGHTS-REPORT.pdf> (käyty 27.2.2025).

20.3.2023. *Liberia 2022 International Religious Freedom Report.* <https://www.state.gov/wp-content/uploads/2023/05/441219-LIBERIA-2022-INTERNATIONAL-RELIGIOUS-FREEDOM-REPORT.pdf> (käyty 5.3.2025).

World Bank / Bosio, Erica & Upegui, Virginia 2023. *Improving Justice in Liberia. A 2023 Jupiter Assessment.* <https://documents1.worldbank.org/curated/en/099120523102531271/pdf/P17955102ee22a04b0b6d70983332b1f003.pdf> (käyty 27.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. CIA World Factbook 12.2.2025; USDOS 26.6.2024, s. 2. [↑](#footnote-ref-1)
2. Kartta Liberian etnisten ryhmien asuinalueista löytyy esim. seuraavasta 28 Too Many -järjestön raportista (2019, s. 26): [https://www.fgmcri.org/media/uploads/Country%20Research%20and%20Resources/Liberia/liberia\_country\_profile\_v2\_(september\_2019)a.pdf](https://www.fgmcri.org/media/uploads/Country%20Research%20and%20Resources/Liberia/liberia_country_profile_v2_%28september_2019%29a.pdf). [↑](#footnote-ref-2)
3. USDOS 26.6.2024, s. 2–3. [↑](#footnote-ref-3)
4. USDOS 26.6.2024, s. 1. Ks. Liberian perustuslain (1986) 14 artikla: <https://www.constituteproject.org/constitution/Liberia_1986>. [↑](#footnote-ref-4)
5. Law Reform Commission of Liberia / Barbu 10/2012; Peace Insight 8/2016; RFP [päiväämätön]. [↑](#footnote-ref-5)
6. Liberia kävi läpi kaksi lähes peräkkäistä sisällissotaa vuosina 1989–2003. Lisätietoa sisällissodista löytyy mm. seuraavasta osoitteesta (CJA [päiväämätön]): <https://cja.org/where-we-work/liberia/>. [↑](#footnote-ref-6)
7. Peace Insight 8/2016. [↑](#footnote-ref-7)
8. Liberian Observer 27.8.2024; The Liberian Investigator 31.10.2024. [↑](#footnote-ref-8)
9. MRG 6/2020, välilehti ”Communities”. [↑](#footnote-ref-9)
10. MRG 6/2020, välilehti ”Current issues”. [↑](#footnote-ref-10)
11. Liberian nykyinen presidentti on Joseph Boakai. Ks. BBC / Garzeawu & Chothia 22.1.2024. [↑](#footnote-ref-11)
12. USDOS 26.6.2024, s. 5. [↑](#footnote-ref-12)
13. USDOS 26.6.2024, s. 7–8. [↑](#footnote-ref-13)
14. Bertelsmann Stiftung 2024, s. 7 [↑](#footnote-ref-14)
15. Law Reform Commission of Liberia / Barbu 10/2012, s. 1–3 & 6. [↑](#footnote-ref-15)
16. USDOS 26.6.2024, s. 4. [↑](#footnote-ref-16)
17. USDOS 26.6.2024, s. 7. [↑](#footnote-ref-17)
18. Afrobarometer 2021, s. 69. [↑](#footnote-ref-18)
19. The East African 5.12.2024; Justice Info / Weah 16.12.2024. Lähteiden mukaan Johnson menehtyi marraskuussa 2024. Johnsonin alkuperäisestä uskonnosta ei löytynyt tietoa tätä kyselyvastausta valmistellessa. [↑](#footnote-ref-19)
20. Justice Info / Weah 16.12.2024. [↑](#footnote-ref-20)
21. USDOS 26.6.2024, s. 6–8. [↑](#footnote-ref-21)
22. Bertelsmann Stiftung 2024, s. 11. [↑](#footnote-ref-22)
23. Maahanmuuttovirasto / maatietopalvelu 28.10.2021. Saatavilla Tellus-maatietokannassa. [↑](#footnote-ref-23)
24. SFH (Schweizerische Flüchtlingshilfe, ransk. OSAR / Organisation suisse d’aide aux réfugiés) 6.8.2024. [↑](#footnote-ref-24)
25. USDOS 20.3.2023, s. 8. Kyseistä sanomalehtiartikkelia ei löytynyt internetistä tätä kyselyvastausta valmistellessa. [↑](#footnote-ref-25)
26. Law Reform Commission of Liberia / Barbu 10/2012, s. 7–8. [↑](#footnote-ref-26)
27. Bertelsmann Stiftung 2024, s. 14. [↑](#footnote-ref-27)
28. Bertelsmann Stiftung 2024, s. 26. [↑](#footnote-ref-28)
29. Bertelsmann Stiftung 2024, s. 21. [↑](#footnote-ref-29)
30. MRG 6/2020. [↑](#footnote-ref-30)
31. Front Page Africa 13.3.2019. [↑](#footnote-ref-31)
32. International Christian Concern 11.2.2016. Alkuperäislähteen linkki ei ollut enää toiminnassa tätä kyselyvastausta tehdessä: <https://vom.com.au/liberia-new-believers-facing-persecution-family-members/>. Ko. lähteiden kohdalla on syytä huomioida, että ne niiden julkaisema tieto pohjautuu tiettyyn, kristilliseen näkökulmaan. [↑](#footnote-ref-32)
33. Independent Probe News 3.3.2025. [↑](#footnote-ref-33)
34. The Guardian 20.1.2022. [↑](#footnote-ref-34)
35. Afro Discovery 14.3.2024. Sivuston “About us” -välilehdellä kerrotaan, että sivusto työskentelee läheisesti tutkijoiden ja paikallisten asiantuntijoiden kanssa tuottaakseen laadukasta tietoa Afrikan mantereesta. Ks.: <https://www.afrodiscovery.com/about-us/>. [↑](#footnote-ref-35)
36. Bertelsmann Stiftung 2024, s. 11. [↑](#footnote-ref-36)
37. Freedom House 2024. [↑](#footnote-ref-37)
38. Afrobarometer 2021, s. 69 [↑](#footnote-ref-38)
39. USDOS 23.4.2024, s. 3. [↑](#footnote-ref-39)
40. USDOS 23.4.2024, s. 26. [↑](#footnote-ref-40)
41. OHCHR 3/2022, s. 45; USDOS 23.4.2024, s. 26. [↑](#footnote-ref-41)
42. GI-TOC 2023, s. 7. [↑](#footnote-ref-42)
43. GI-TOC 2023, s. 6; ILAC / Bonde & Rhodri 10/2019, s. 7–9. [↑](#footnote-ref-43)
44. ILAC / Bonde & Rhodri 10/2019, s. 7–9. [↑](#footnote-ref-44)
45. ILAC / Bonde & Rhodri 10/2019, s. 14. [↑](#footnote-ref-45)
46. Republic of Liberia 19.7.1976, § 14.25 & § 14.28. [↑](#footnote-ref-46)
47. Republic of Liberia 19.7.1976, § 50.5; § 50.7; § 50.8. [↑](#footnote-ref-47)
48. Republic of Liberia 13.8.2019, ks. asiakirjan sivu 18/3 (asiakirjan sivujärjestys on epäselvä). [↑](#footnote-ref-48)
49. Republic of Liberia 13.8.2019, ks. asiakirjan sivu 14/7 ja 8/13 (asiakirjan sivujärjestys on epäselvä). [↑](#footnote-ref-49)
50. ILAC / Bonde & Rhodri 10/2019, s. 12. [↑](#footnote-ref-50)
51. ILAC / Bonde & Rhodri 10/2019, s. 7–9. [↑](#footnote-ref-51)
52. ILAC / Bonde & Rhodri 10/2019, s. 49–50. [↑](#footnote-ref-52)
53. World Bank / Bosio & Upegui 2023, s. 12–14. [↑](#footnote-ref-53)
54. Käihkö 2019, s. 7–12. Tutkimus perustuu osittain tutkijan kenttätyöhön ja osittain saatavilla olevaan lähdekirjallisuuteen. [↑](#footnote-ref-54)
55. USDOS 24.6.2024. [↑](#footnote-ref-55)
56. Spotlight Initiative 2023, s. 9. [↑](#footnote-ref-56)